Лентата на режисьора Лъчезар Аврамов е по едноименния разказ на Мирослав Пенков и е носител на наградата на публиката на Международния София Филм Фест 2019. В главните роли на продукцията на Chouchkov Brothers участват Кики Сугино, Рушен Видинлиев, Серафим Тодоров, Весела Бабинова, Мариана Крумова, Рашко Младенов, Радосвета Василева и др.
Прожекцията бе открита от генералния консул на Република България в Торонто Петър Крайчев, консул Десислава Атанасова и Елица Йорданова, художествен директор на Българския фестивал на изкуствата в Канада. Събитието бе уважено от представители на дипломатическия корпус, ръководители на културни институти и любители на седмото изкуство, множество българи от района на Голямо Торонто, гости на града, спомоществователи и др. Филмът проследява историята на българин и японка, които се срещат в Канада, след което сключват граждански брак. В стремежа си да имат дете те заминават за България, където започват инвитро процедури. В България двамата стават участници в трагичен инцидент, който отнема живота на дете.
Празничната вечер завърши с бурни аплодисменти за „Снимка с Юки“ и импровизирана беседа с представители на българската общност, уважили превърналата се в традиция българска кино-вечер в Голямо Торонто.